**Dövlət Radiotezliklər İdarəsinin**

 **10.01. 2023-cü il tarixli**

**3-27-119/3-2-2/2023 nömrəli**

 **əmri ilə təsdiq edilmişdir**

**Peyk telefonu (PT) üzrə Anketlərin doldurulmasına dair**

**T Ə L İ M A T**

1. **Ümumi müddəalar**

Azərbaycan Respublikası Nazirlər Kabinetinin 2007-ci il 1 fevral tarixli 22 nömrəli qərarı ilə təsdiq edilmiş “Radiotezliklərin ayrılması, qeydiyyatı, istifadəsi və ödənişlərin təyin olunması Qaydaları”nın 2.24-cü bəndinə əsasən Dövlət Radiotezliklər İdarəsi (bundan sonra – DRİ) tərəfindən istifadəçiyə yaradılacaq şəbəkənin təyinatına uyğun verilmiş anketlər doldurularaq geri qaytarılır, 2.25-ci bəndinə görə isə təqdim olunmuş anket materiallarına əsasən hər bir radiorabitə vasitəsi üçün ödəniş aparıldıqdan sonra, həmin radiorabitə vasitələri DRİ-də qeydiyyata alınır və onların istifadəsinə icazə vərəqələri verilir.

Radiorabitə vasitəsi üzrə anket formaları DRİ-nin rəsmi saytından (https://dri.az/page/6 ünvanı) yüklənilir.

Anket forması doldurularkən bu Təlimatın tələbləri gözlənilməlidir. Anket doldurulduqdan və təsdiq edildikdən sonra DRİ-yə kağız daşıyıcıda və ya elektron formada (scan formatda dri@dri.az elektron poçtuna olmaqla) təqdim olunur.

 Eyni zamanda portal.rinn.az internet portalı üzərindən https://portal.rinn.az/az/services/registration-radio-electronic-devices-service linkinə keçid etməklə (Radioelektron vasitələrinin qeydiyyatı və icazə vərəqəsinin verilməsi ) anket sənədləri təqdim edilə bilər. İnzibati reqlamentə uyğun olaraq sorğu və ona əlavə edilən sənədlər DRİ-də araşdırılır, aradan qaldırılması mümkün olan və imtina üçün əsas olmayan çatışmazlıqlar aşkar edildikdə bu barədə ərizəçiyə 5 gündən gec olmayaraq yazılı məlumat verilir. Onlar aradan qaldırıldıqdan və təkrar sorğu ilə müraciət edildikdən sonra onlara 15 gün müddətində baxılır və müvafiq qərar qəbul edilir.

1. **Anket formasında istifadə edilən əsas anlayışlar**

**Peyk telefonu** - müvafiq orbital peyk şəbəkəsinə qoşulmuş əldə daşınan telefon.

1. **Anket formasının doldurulmasına dair izahlar**

1-ci sətrdə **(“Məxsus olduğu hüquqi və fiziki şəxsin adı”**) dövlət qeydiyyatından keçmiş hüquqi şəxsin və ya VÖEN sahibi olan fiziki şəxsin qeydiyyata alındığı tam adı yazılır.

2-ci sətrdə **(“Ünvanı, telefonu, faksı, e-maili”**) hüquqi və ya fiziki şəxsin faktiki ünvanı, əlaqə telefonu (şəhər, mobil), faks nömrəsi, elektron poçt ünvanı qeyd olunur. Mobil nömrə kimi əlaqələndirici olaraq müəyyən edilmiş əməkdaşın mobil telefon nömrəsi qeyd edilməlidir. Elektron poçt ünvanı kimi təşkilatın rəsmi elektron poçt ünvanı, bu olmadıqda isə əlaqləndirici şəxsin korporativ və şəxsi e-mail ünvanı qeyd edilir. Fiziki şəxslər üzrə isə mobil nömrə və elektron poçt ünvanı kimi fiziki şəxsə məxsus olan nömrə və elektron poçt ünvanı qeyd edilir.

3-cü sətrdə **(“Tipi,markası”)** peyk telefonunun modeli və markası qeyd edilir.

4-cü sətrdə **(“Zavod seriya nömrəsi (İMEİ kodu)”)** peyk telefonunun beynəlxalq identifikasiya kodu qeyd edilir.

5-ci sətrdə **(“Şəbəkə nömrəsi”) –** peyk şəbəkəsində təyin edilmiş telefon nömrəsi

6-cı sətrdə **(“Çıxış gücü”)** peyk telefonunun efirə maksimum yaydığı siqnalın səviyyəsi (Vt) qeyd edilir.

7-ci sətrdə **(“İstifadə olunan ünvan”)** peyk telefonunun faktiki istifadə edildiyi ünvan, inzibati ərazi vahidi qeyd edilir.

8-ci sətrdə **(“İşçi tezliyi (MHs)”)** peyk telefonunun köklənmiş radiotezliklər və ya zolaqlar (ötürmə və qəbul) qeyd edilir.

9-cu sətrdə **(“Əlaqəli peyk şəbəkəsinin adı”)** – peyk telefonunun qoşulduğu peyk şəbəkəsinin adı qeyd olunur (Thuraya, İridium və s.)

10-cu sətrdə **(“İstismara verildiyi tarix”)** peyk telefonunun orbital peyk şəbəkəsinə qoşulması və şəbəkə nömrəsinin ayrılması ilə rabitənin aktiv edildiyi tarix istismara verilmə tarixi kimi qeyd olunur.